2. ปัจจัยความเสี่ยง

  ผลกระทบจากธุรกิจการพัฒนาอสังหาริมทรัพย์ :

1.  ความเสี่ยงจากปัญหาด้านการเมืองและภาวะเศรษฐกิจ

  ปี 2554
  ยังคงเป็นปีที่มีการเปลี่ยนแปลงทั้งด้านการเมืองและความผันผวนของภาวะเศรษฐกิจภายในประเทศค่อนข้างสูง
  โดยปัจจัยความเสี่ยงที่สำคัญและส่งผลกระทบต่อตลาดอสังหาริมทรัพย์ ได้แก่
  ความต่อเนื่องในการดำเนินนโยบายด้านเศรษฐกิจจากภาครัฐ
  เนื่องจากมีการเลือกตั้งและเปลี่ยนแปลงรัฐบาลใหม่ในช่วงกลางปี 2554
  โดยมีการออกนโยบายด้านเศรษฐกิจที่สำคัญ เช่น การขึ้นค่าแรงขั้นต่ำ
  การปล่อยกู้และลดภาษีบ้านหลังแรก การลดภาษีนิติบุคคล
  รวมถึงการบริหารจัดการเงินเฟ้อและหนี้สาธารณะ เป็นต้น บริษัทฯ
  ได้มีการติดตามและประเมินผลกระทบที่อาจเกิดขึ้นจากนโยบายดังกล่าวอย่างต่อเนื่อง
  และได้มีการปรับตัวเพื่อให้สอดคล้องกับการเปลี่ยนแปลงโดยไม่ให้กระทบต่อผลการดำเนินงานของบริษัทฯ

  ในด้านภาวะเศรษฐกิจช่วงไตรมาส 1 ปี 2554 มีขยายตัวของผลิตภัณฑ์มวลรวมภายในประเทศ
  (GDP) ประมาณร้อยละ 3 ซึ่งลดลงเล็กน้อยจากร้อยละ 3.8 ในไตรมาสที่ 4 ของปี 2553
  เนื่องจากการใช้จ่ายเพื่อการอุปโภคและบริโภคของครัวเรือนและรัฐบาลลดลง
  อัตราดอกเบี้ยเชิงนโยบายของไทยมีการปรับตัวเพิ่มขึ้น
  รวมถึงการขึ้นราคาวัสดุก่อสร้างได้ส่งผลให้ตลาดอสังหาริมทรัพย์มีอัตราการขยายตัวที่ลดลงเมื่อเทียบกับช่วงเดียวกันของปีที่ผ่านมา
  โดยเฉพาะในส่วนของการซื้ออาคารชุดที่ชะลอลงหลังจากมีอัตราการเติบโตสูงมากในปี 2553
  ในส่วนของราคาที่อยู่อาศัยใหม่ก็มีการปรับตัวเพิ่มขึ้นตามราคาที่ดิน ค่าแรง และวัสดุก่อสร้าง

  ช่วงครึ่งปีหลังของปี 2554 กรุงเทพมหานครได้ประสบกับปัญหาภาวะอุทกภัยครั้งร้ายแรง
  ธุรกิจส่วนใหญ่ได้รับผลกระทบโดยตรงจากภาวะน้ำท่วม
  มีปัญหาการขาดแคลนวัตถุดิบและปัญหาด้านการขนส่งเป็นอย่างมาก
  ตลาดอสังหาริมทรัพย์ก็ได้รับผลกระทบโดยตรงเช่นกัน โดยเฉพาะในพื้นที่ที่ประสบกับปัญหาอุทกภัย
  ผู้บริโภคเลื่อนการตัดสินใจซื้อ ขณะที่ผู้ประกอบการก็ชะลอการเปิดตัวโครงการใหม่ อย่างไรก็ตาม
  ในพื้นที่ที่ไม่ได้ประสบกับปัญหาอุทกภัยยังคงมีการขยายตัวได้อย่างต่อเนื่อง
  และมีการซื้อเพื่ออยู่อาศัยจริง โดยเฉพาะอาคารชุดที่อยู่ในตัวเมืองและไม่ถูกน้ำท่วม

  สำหรับธุรกิจการพัฒนาอสังหาริมทรัพย์ของบริษัทฯ ในส่วนของอาคารชุดที่ลงทุนและพัฒนาโดย
  บริษัท
  แกรนด์ ยูนิตี้ ดิเวลล็อปเมนท์ จำกัด ไม่ได้ประสบกับปัญหาจากอุทกภัย
  เนื่องจากตั้งอยู่ในพื้นที่ชั้นในของกรุงเทพมหานคร นอกจากนี้ บริษัทฯ
  ยังได้มีการจัดเตรียมมาตรการป้องกันอุทกภัยที่อาจเกิดขึ้นไว้ล่วงหน้า
  ทำให้มีลูกค้าส่วนใหญ่ที่ประสบกับอุทกภัยเข้ามาโอนห้องชุดในโครงการที่สร้างเสร็จแล้วเป็นจำนวนมาก
  โดยในช่วงไตรมาส 3 และ ไตรมาส 4 โครงการ ยู ดีไลท์ แอท ห้วยขวาง สเตชั่น
  และโครงการ ยู ดีไลท์ แอท จตุจักร สเตชั่น มีลูกค้าเข้ามาโอนห้องชุดจำนวน 743 ห้องชุด
  คิดเป็นมูลค่ารับรู้รายได้จำนวนเงิน 1,537 บาท

  ในส่วน “โครงการปาร์ค เวนเชอร์ อีโคเพล็กซ์” ซึ่งเป็นอาคารสำนักงาน และโรงแรมสูงรวม
  34 ชั้น ตั้งอยู่บนหัวมุมสี่แยกถนนเพลินจิต - วิทยุ ลงทุนและพัฒนาโดย บริษัท เลิศรัฐการ จำกัด
  ได้ก่อสร้างในส่วนของสำนักงานแล้วเสร็จในเดือนกันยายน 2554 ตามแผนงานที่วางไว้
  โดยไม่ได้รับผลกระทบใดๆ
  จากปัญหาอุทกภัยหรือปัจจัยเสี่ยงด้านการเมืองและเศรษฐกิจแต่อย่างใด
  โดยเริ่มมีผู้เช่าเข้าตกแต่งพื้นที่และเริ่มเช่าตั้งแต่ต้นเดือนกันยายน 2554
  และในส่วนของโรงแรมคาดว่าจะแล้วเสร็จในเดือนเมษายน 2555

2.  ความเสี่ยงจากสภาพการแข่งขัน

  ในปี 2554 ภาวะธุรกิจภาคอสังหาริมทรัพย์มีการขยายตัวในอัตราที่ลดลงเมื่อเทียบกับปีที่ผ่านมา
  เนื่องจากปี 2553 การขยายตัวของตลาดอสังหาริมทรัพย์อยู่ในอัตราสูง
  มีโครงการเปิดใหม่โดยเฉพาะอาคารชุดคอนโดมิเนียมเป็นจำนวนมาก
  ทั้งในทำเลแนวรถไฟฟ้าเดิมและส่วนต่อขยาย แต่ในช่วงต้นปี 2554
  อัตราการขยายตัวและเปิดโครงการใหม่เริ่มชะลอตัวลง
  ซึ่งมีสาเหตุมาจากภาวะเงินเฟ้อและอัตราดอกเบี้ยธนาคารอยู่ในช่วงขาขึ้น
  ประกอบกับราคาของวัสดุก่อสร้างและค่าแรงสูงขึ้นอย่างต่อเนื่อง จนช่วงกลางปี 2554
  มีการเลือกตั้งและเปลี่ยนรัฐบาลทำให้ผู้ประกอบการบางรายยังคงชะลอการตัดสินใจลงทุนและเปิดโครงการเพื่อรอความชัดเจนของนโยบายกระตุ้นภาคอสังหาริมทรัพย์จากรัฐบาลใหม่
  และในช่วงปลายปีก็เกิดปัญหาอุทกภัยขึ้น ทำให้อัตราการขยายตัวและเปิดโครงการใหม่ตลอดทั้งปี
  2554 ไม่ได้มีการขยายตัวมากนัก

  อย่างไรก็ตาม ในปี 2554
  มีโครงการอาคารชุดคอนโดมิเนียมที่สร้างเสร็จมากที่สุดนับตั้งแต่วิกฤติเศรษฐกิจปี 2540
  โดยมีจำนวนห้องชุดที่เสร็จแล้วมากกว่า 300,000 ยูนิต
  ซึ่งเป็นผลมาจากการขยายตัวของโครงการคอนโดมิเนียมที่เปิดใหม่ในช่วง 2 ปีก่อนหน้านี้
  ส่วนการแข่งขันของโครงการคอนโดมิเนียมที่เปิดใหม่ส่วนใหญ่ยังเป็นโครงการที่ตั้งอยู่ในย่านกลางใจเมืองและใกล้สถานีรถไฟฟ้า
  โดยห้องชุดส่วนใหญ่ยังคงเป็นสตูดิโอ หรือขนาด 1 ห้องนอนที่มีพื้นที่ใช้สอยตั้งแต่ 22 ตารางเมตร
  ถึง 35 ตารางเมตร
  และมีราคาเฉลี่ยสำหรับคอนโดมิเนียมที่อยู่ใกล้หรือติดกับสถานีรถไฟฟ้าและย่านกลางใจเมืองประมาณ
  2.5 - 5 ล้านบาทต่อยูนิต
  ส่วนคอนโดมิเนียมที่อยู่บริเวณรอบนอกหรือไกลออกไปจะมีราคาเฉลี่ยประมาณ 1 - 2
  ล้านบาทต่อยูนิต

  ในส่วนของ บริษัท แกรนด์ ยูนิตี้ ดิเวลล็อปเมนท์ จำกัด ได้มีการเปิดโครงการใหม่ในปี 2554
  จำนวน 3 โครงการ มูลค่ารวมประมาณ 4,072 ล้านบาท ประกอบด้วยโครงการ ยู ดีไลท์ 2
  แอท บางซื่อ สเตชั่น ซึ่งเปิดการขายตั้งแต่ช่วงต้นไตรมาส 2
  และมียอดขายในช่วงเดือนแรกสูงมากกว่าร้อยละ 80 ส่วนโครงการยู ดีไลท์ เรสซิเด้นส์
  พัฒนาการ-ทองหล่อ และ ยู ดีไลท์ 3 ประชาชื่น-บางซื่อ ได้เริ่มเปิดขายในช่วงไตรมาส 4
  ซึ่งยังคงมีลูกค้าให้ความสนใจเข้ามาซื้อห้องชุดอย่างต่อเนื่องถึงแม้จะยังคงอยู่ในช่วงที่มีปัญหาจากอุทกภัย
  นอกจากนี้ บริษัทฯ ยังมีโครงการที่สร้างเสร็จและโอนให้แก่ลูกค้าในช่วงปี 2554 จำนวน 2
  โครงการ ได้แก่ ยู ดีไลท์ แอท ห้วยขวาง สเตชั่น และ ยู ดีไลท์ แอท จตุจักร สเตชั่น
  ทำให้บริษัทฯ มียอดรับรู้รายได้เป็นจำนวนเงินประมาณ 2,545 ล้านบาท

  สำหรับอสังหาริมทรัพย์ประเภทอาคารสำนักงาน ในปี 2554 มีโครงการที่เปิดใหม่ไม่มากนัก
  โดยในส่วนของบริษัท เลิศรัฐการ จำกัด ได้เปิดให้เช่าพื้นที่สำนักงานในโครงการปาร์ค
  เวนเชอร์ อีโคเพล็กซ์ ตั้งแต่เดือนกันยายน 2554 และมีลูกค้าให้ความสนใจเป็นอย่างมาก
  เนื่องจาก อาคารตั้งอยู่ในย่านธุรกิจชั้นใน ( CBD ) มีทางเดินเชื่อมจากรถไฟฟ้า BTS
  สถานีเพลินจิตได้ และเป็นอาคารที่เน้นการอนุรักษ์สิ่งแวดล้อมและการประหยัดพลังงาน
  ซึ่งตอบสนองความต้องการของลูกค้าในปัจจุบัน และสามารถแข่งขันในตลาดสำนักงานระยะยาวได้
  โดยในไตรมาส 4 มีผู้เช่าพื้นที่ส่วนสำนักงานแล้วมากกว่าร้อยละ 30
  และมีผู้เช่าพื้นที่ร้านค้าแล้วร้อยละ 100

3.  ความเสี่ยงด้านต้นทุนการพัฒนาโครงการ

  ในปี 2554 มีภาวะอัตราเงินเฟ้อและการเพิ่มขึ้นของอัตราดอกเบี้ย
  ตลอดจนปัญหาจากภาวะการเมือง เศรษฐกิจ และอุทกภัยครั้งร้ายแรง
  มีทั้งการขาดแคลนวัตถุดิบและมีปัญหาด้านการขนส่ง
  ทำให้ต้นทุนของวัสดุก่อสร้างและแรงงานเพิ่มสูงขึ้นอย่างต่อเนื่อง อย่างไรก็ตาม
  ในการก่อสร้างอาคารปาร์ค เวนเชอร์ อีโคเพล็กซ์ ซึ่งเป็นโครงการขนาดใหญ่ของบริษัทฯ
  ได้มีการจัดซื้อจัดจ้างไปแล้ว
  และสามารถดำเนินการพัฒนาส่วนอาคารสำนักงานจนแล้วเสร็จในเดือนกันยายน 2554
  ตามแผนงานที่วางไว้ โดยที่ไม่ได้รับผลกระทบมากนัก
  ในส่วนของโครงการพัฒนาอาคารชุดคอนโดมิเนียม บริษัทฯ
  ได้มีการบริหารจัดการงานก่อสร้างอาคารร่วมกับผู้รับเหมาโครงการอย่างใกล้ชิด
  ทั้งในส่วนการออกแบบ และการเลือกใช้วัสดุเพื่อควบคุมต้นทุนที่มีแนวโน้มเพิ่มขึ้น
  และวางแผนเพื่อลดต้นทุนหรือให้มีผลกระทบต่อโครงการให้น้อยที่สุดได้

4.  ความเสี่ยงจากการปล่อยสินเชื่อจากสถาบันการเงิน

  ปัญหาจากภาวะเศรษฐกิจและอุทกภัยที่เกิดขึ้นในรอบปีที่ผ่านมา
  ยังคงทำให้สถาบันการเงินเพิ่มความเข้มงวดในการปล่อยสินเชื่อทั้งประเภทสินเชื่อโครงการ
  (Pre - Finance) และสินเชื่อบุคคล (Post –
  Finance)โดยเฉพาะในส่วนของผู้กู้เพื่อซื้ออสังหาริมทรัพย์
  ยังคงนโยบายของธนาคารแห่งประเทศไทยในการกำหนดอัตราส่วนเงินให้สินเชื่อต่อมูลค่าหลักประกัน
  (LTV Ratio) อย่างไรก็ตาม โครงการอาคารชุดคอนโดมิเนียมของ บริษัทฯ
  ไม่ได้รับผลกระทบจากกรณีดังกล่าว เนื่องจากมีการกำหนดเงินดาวน์และเงินผ่อนดาวน์ที่ร้อยละ
  10 ของราคาขายอยู่แล้ว นอกจากนี้ บริษัทฯ
  ยังคงมีมาตรการในการประสานงานกับสถาบันการเงินตั้งแต่เริ่มเปิดจองห้องชุด
  โดยมีการตรวจสอบเครดิตของลูกค้าในเบื้องต้น
  เพื่อลดความเสี่ยงในการถูกปฏิเสธวงเงินเมื่อถึงกำหนดโอนห้องชุด
  ตลอดจนมีการประสานงานกับลูกค้าและสถาบันการเงินอย่างใกล้ชิดในช่วงการโอนห้องชุดเพื่อให้ความช่วยเหลือด้านข้อมูลที่เกี่ยวข้องจนลูกค้าได้รับการอนุมัติสินเชื่อจากสถาบันการเงิน
  ในส่วนของสินเชื่อโครงการ บริษัทฯ
  ยังเน้นนโยบายการบริหารจัดการทางการเงินโดยพยายามควบคุมอัตราส่วนหนี้สินต่อทุน (D/E
  Ratio)
  ให้อยู่ในระดับที่เหมาะสมเพื่อลดต้นทุนทางการเงินและความเสี่ยงในการชำระคืนเงินกู้ให้น้อยที่สุดด้วย

  สำหรับโครงการอาคารสำนักงานปาร์ค เวนเชอร์ อีโคเพล็กซ์
  ซึ่งเป็นโครงการอาคารสำนักงานและโรงแรมขนาดใหญ่และใช้เงินลงทุนสูง ทางบริษัทฯ
  ได้รับการสนับสนุนจากสถาบันการเงินด้วยดีมาโดยตลอด
  จนได้ดำเนินการก่อสร้างส่วนสำนักงานเสร็จแล้วในเดือนกันยายน 2554 ตามแผนงานที่วางไว้
  และจะดำเนินการพัฒนาพื้นที่ส่วนโรงแรมให้แล้วเสร็จในเดือนเมษายน 2555

  ผลกระทบจากธุรกิจผลิตผงสังกะสีอ๊อกไซด์ :

1.  ความเสี่ยงจากราคาวัตถุดิบ

  ในปี 2554 ราคาวัตถุดิบหลักที่ใช้ในการผลิตผงสังกะสีอ๊อกไซด์ คือ สังกะสีแท่ง ( ZINC INGOT
  ) ซึ่งใช้ราคากลางของตลาดโลก ที่เรียกว่า ราคา LME ( London Metal Exchange )
  เป็นตัวอ้างอิงในการซื้อขาย มีความผันผวนเป็นอย่างมาก
  ซึ่งเกิดจากการเก็งกำไรของนักลงทุนในตลาด LME และปัจจัยทางด้านเศรษฐกิจในยุโรป
  ประกอบกับเหตุการณ์ไม่แน่นอนทางการเมืองในตะวันออกกลาง จึงทำให้บริษัทฯ
  ต้องวางแผนการดำเนินธุรกิจด้วยความระมัดระวัง และติดตามสถานการณ์ต่างๆ
  ที่อาจจะก่อให้เกิดผลกระทบอย่างใกล้ชิดรวมทั้งวิเคราะห์ข้อมูลจากปัจจัยภายนอกประเทศและภายในประเทศ
  เพื่อนำข้อมูลมากำหนดนโยบายการวางแผนให้เหมาะสมในการจัดซื้อวัตถุดิบ
  เพื่อให้สอดคล้องกับปริมาณความต้องการและราคาขายของลูกค้าแต่ละราย
  เพื่อที่จะรักษาอัตรากำไรให้เป็นไปตามเป้าหมายที่บริษัทฯ กำหนดไว้

2.  ความเสี่ยงจากการแข่งขันด้านราคา

  แม้ว่าสภาวะเศรษฐกิจทั้งภายนอก และภายในประเทศปรับตัวดีขึ้นจากปี 2553 ที่ผ่านมา
  และส่งผลให้การผลิตในภาคอุตสาหกรรมต่างๆมีการขยายตัวเพิ่มขึ้น โดยในปี 2554
  อุตสาหกรรมการผลิตยางรถยนต์ภายในประเทศบางรายมีการขยายกำลังการผลิตตามภาวะเศรษฐกิจที่ดีขึ้น
  ทำให้มีปริมาณการสั่งซื้อผงสังกะสีอ๊อกไซด์ของลูกค้าในอุตสาหกรรมการผลิตยางรถยนต์เพิ่มขึ้นจากปี
  2553 ร้อยละ 15
  อย่างไรก็ตามในด้านภาวะการแข่งขันด้านราคาขายผงสังกะสีอ๊อกไซด์ยังมีความรุนแรงมากกว่าปีที่ผ่านมา
  เนื่องจากคู่แข่งในธุรกิจผลิตผงสังกะสีอ๊อกไซด์มุ่งเน้นการใช้กลยุทธ์ด้านราคาเป็นสิ่งจูงใจ
  ในขณะที่บริษัทฯ มุ่งเน้นผลิตสินค้าที่มีคุณภาพด้วยราคาที่เหมาะสม

3.  ความเสี่ยงจากราคาน้ำมันในตลาดโลก

  ราคาน้ำมันดิบปรับตัวสูงขึ้นจากราคาเฉลี่ยปี 2553 ที่ราคา 78 ดอลล่าร์สหรัฐฯ
  ต่อบาร์เรลมาเป็น 95 ดอลล่าร์สหรัฐฯ และมีแนวโน้มเพิ่มขึ้นในปี 2555 เนื่องจากหลายปัจจัย
  ทั้งในด้านปัจจัยพื้นฐานที่เปลี่ยนแปลงทำให้ราคาน้ำมันปรับตัวสูงขึ้น และจากความต้องการใช้น้ำมัน
  อันเนื่องจากความหนาวเย็นที่ทวีความรุนแรงขึ้นในยุโรป
  ส่งผลให้ปริมาณความต้องการใช้น้ำมันสำเร็จรูปเพิ่มมากขึ้น
  และปริมาณสำรองน้ำมันสำเร็จรูปลดลงเป็นอย่างมาก
  รวมถึงเหตุการณ์ความไม่สงบในตะวันออกกลางยังสร้างความกังวลต่อทิศทางสถานการณ์ราคาน้ำมันในปี
  2555

  ธุรกิจผลิตผลสังกะสีอ๊อกไซด์เป็นธุรกิจหนึ่งที่ใช้น้ำมันเป็นปัจจัยการผลิต โดยในปี 2554 บริษัทฯ
  มีค่าใช้จ่ายน้ำมันคิดเป็นร้อยละ 50 ของค่าใช้จ่ายในการผลิตทั้งหมด ซึ่งเพิ่มขึ้นจากปี 2553
  ทั้งนี้เนื่องจากราคาน้ำมันในตลาดโลกได้ปรับตัวสูงขึ้น
  อย่างไรก็ตามเพื่อลดความเสี่ยงจากราคาน้ำมันดังกล่าวบริษัทฯ
  ได้ดำเนินการเปลี่ยนแปลงระบบการผลิตในโรงงานแห่งใหม่ในสวนอุตสาหกรรมโรจนะ
  โดยเปลี่ยนจากการใช้เชื้อเพลิงเป็นก๊าซธรรมชาติ ซึ่งมีค่าใช้จ่ายต่ำกว่าการใช้น้ำมันเตาอยู่มาก
  จึงทำให้บริษัทฯ ลดอัตราความเสี่ยงทางด้านราคาน้ำมันได้ในระดับหนึ่ง

4.  ความเสี่ยงจากการจัดหาแหล่งวัตถุดิบ

  เนื่องจากการผลิตสังกะสีอ๊อกไซด์ ใช้วัตถุดิบสังกะสีแท่งบริสุทธิ์ ร้อยละ 99.995 (Special
  High Grade Zinc Ingot ) คิดเป็นอัตราส่วนต่อการผลิตร้อยละ 80 การจัดหาแหล่งวัตถุดิบ
  จึงมีความสำคัญอย่างยิ่ง ดังนั้นการพึ่งพาแหล่งวัตถุดิบ
  ในประเทศเพียงแหล่งเดียวจึงอาจมีความเสี่ยง ทั้งในด้านของการต่อรองราคา
  ปริมาณการเก็บสินค้าคงเหลือ และการจัดส่งให้ทันกับแผนการผลิต บริษัทฯ
  จึงได้เพิ่มช่องทางการจัดหาแหล่งวัตถุดิบเพิ่มเติม โดยการนำเข้าจากต่างประเทศ
  เพื่อบริหารความเสี่ยง และช่วยให้บริษัทฯ มีทางเลือกในการจัดซื้อวัตถุดิบ
  และบริหารการจัดส่งสินค้าให้ทันกับการผลิตมากขึ้น

5.  ความเสี่ยงด้านอัตราแลกเปลี่ยน

  ราคาวัตถุดิบหลักที่ใช้ในการผลิตผงสังกะสีอ๊อกไซด์
  ถูกกำหนดโดยการอ้างอิงจากราคาตลาดกลางที่
  กรุงลอนดอน London Metal Exchange ( LME )
  ซึ่งกำหนดเป็นสกุลเงินเหรียญดอลลาร์สหรัฐ และมีวิธีการคำนวณราคาวัตถุดิบ โดย ณ
  วันที่ทำการซื้อขาย จะคำนวณราคาวัตถุดิบโดยแปลงจากสกุลเงินดอลลาร์สหรัฐ เป็นสกุลเงินบาท
  ด้วยอัตราแลกเปลี่ยน ณ วันที่ทำการซื้ขายดังกล่าว ส่งผลให้บริษัทฯ
  ได้รับความเสี่ยงจากอัตราแลกเปลี่ยนที่นำมาใช้คำนวณราคาวัตถุดิบ บริษัทฯ
  จึงดำเนินมาตรการป้องกันความเสี่ยงดังกล่าว โดยจะทำสัญญาซื้อขายอัตราแลกเปลี่ยนล่วงหน้า
  (Forward Contract) เพื่อลดความเสี่ยงจากความผันผวนในอัตราแลกเปลี่ยน

6.  ความเสี่ยงจากอุทกภัย

  เนื่องจากประเทศไทยประสบปัญหาอุทกภัยเมื่อปลายปี พ.ศ. 2554 ที่ผ่านมา
  โรงงานอุตสาหกรรมและบริษัทหลายแห่งได้รับผลกระทบเป็นอย่างมาก โดยร้อยละ 95
  ของโรงงานอุตสาหกรรมที่ได้รับผลกระทบไม่สามารถทำการผลิตสินค้าได้ในระยะ 1-2 เดือน
  หลังจากการเกิดอุทกภัยทำให้เกิดปัญหาสินค้าขาดแคลน
  นิคมสวนอุตสาหกรรมโรจนะซึ่งเป็นที่ตั้งของโรงงานของบริษัทฯ
  ได้เตรียมมาตรการป้องกันภัยจากธรรมชาติโดยเฉพาะภัยจากอุทกภัย
  โดยได้เริ่มทำการก่อสร้างกำแพงป้องกันน้ำท่วมที่ใช้วัสดุพิเศษและการออกแบบที่เฉพาะตัวเพื่อป้องกันอุทกภัยล้อมรอบนิคมอุตสาหกรรมโรจนะทั้ง
  3 เฟสโดย เริ่มทำการก่อสร้างตั้งแต่เดือนมกราคม 2555
  และคาดว่าจะแล้วเสร็จในเดือนสิงหาคม 2555
  และนอกจากนี้ภายในโรงงานมีแผนรองรับภัยธรรมชาติ

  โดยเครื่องจักรที่ขนย้ายได้ง่ายและสะดวก ยกขึ้นที่สูงได้ในเวลาที่จำกัด
  รวมถึงการจัดเก็บสินค้าที่ผลิตเสร็จพร้อมส่งให้อยู่ในสถานที่ที่ปลอดภัยและสะดวกกับการขนย้ายในภาวะฉุกเฉิน